Jarno Dmitrienko

**Jarno Aleksander Dmitrienko** on suomalainen rikollinen, joka on tuomittu Suomessa muun muassa parituksesta, ryöstöstä ja avunannosta törkeään pahoinpitelyyn. Hän on entinen United Brotherhood -rikollisjärjestön jäsen. Dmitrienko tunnusti helmikuussa 2025 Yhdysvalloissa syyllisyytensä järjestäytyneeseen rikollisuuteen liittyvään salaliittoon (RICO) osana FBI:n operaatio Troijan kilpeä (Operation Trojan Shield) ja tuomittiin 57 kuukauden vankeusrangaistukseen.

## Rikoshistoria Suomessa

### Paritus ja ryöstö (2003)

Helsingin hovioikeus tuomitsi Dmitrienkon parituksesta ja ryöstöstä kahden vuoden ja kolmen kuukauden ehdottomaan vankeusrangaistukseen lokakuussa 2003. Dmitrienko oli ankarimmin tuomittu pääkaupunkiseudulla toimineeseen paritus- ja prostituutiorenkaaseen kuuluneista miehistä. Käräjäoikeus oli pitänyt ryöstöä törkeänä ja antanut kolme kuukautta pidemmän rangaistuksen, mutta hovioikeus lievensi rikosnimikkeen tavalliseksi ryöstöksi.

Samaan ryöstöön osallistuneet Sergei Jepisev ja Igor Neklessov saivat kumpikin kahden vuoden ehdottoman vankeustuomion.

### Roihupellon ampumiset (2012)

Vuonna 2013 Dmitrienko tuomittiin avunannosta yhdessä Mike Soldierin ja Markku Tapani Wesslinin kanssa kukin yli kolmen vuoden vankeuteen liittyen ns. Roihupellon ampumisiin, jossa Huhtikuussa 2012 United Brotherhood -järjestön jäsen ampui kahta nuorta miestä pistoolilla jalkoihin skinhead-kerhotiloilla Roihupellossa Helsingissä. Ampuja Joni Petteri Penttinen oli riitautunut kerhotiloilla ja ampui kostoksi. Kaikkien kolmen avunantajan tuomioita pidensivät aiemmat koeajalla olleet rangaistukset. Oikeus kovensi kaikkien neljän tuomioita, koska rikokset oli tehty rikollisryhmän jäseninä.

## ANOM ja Operation Trojan Shield

### Tausta

FBI perusti vuonna 2018 salatun viestintäalustan nimeltä ANOM, jota markkinoitiin rikollisille suunnattuna turvallisena viestintävälineenä. Todellisuudessa FBI pystyi lukemaan kaikki alustan kautta lähetetyt viestit. ANOM-laitteita jaettiin yli 12 000 kappaletta sataan maahan, ja niiden kautta välitettiin yli 27 miljoonaa viestiä. Laitteita käytti yli 300 rikollisjärjestöä, mukaan lukien moottoripyöräjengit, italialaisen ja balkanilaisen järjestäytyneen rikollisuuden ryhmät sekä kansainväliset huumeorganisaatiot.

Operaatio huipentui maailmanlaajuiseen iskuun 7. kesäkuuta 2021, jolloin yli 10 000 lainvalvontaviranomaista pidätti yli 500 henkilöä ja teki kotietsintöjä yli 700 kohteessa ympäri maailmaa.

### Dmitrienkon rooli

Dmitrienko asui Espanjassa, jossa hänellä oli yritys, joka tarjosi palveluita ravintoloille ja tapahtumajärjestäjille. Hän toimi ensin SkyECC-salattujen puhelinten välittäjänä nimimerkillä "Blackbird" ja siirtyi myöhemmin ANOM-puhelinten jakeluun käyttäen nimimerkkiä ".AnomFI". FBI piti Dmitrienkoa yhtenä Euroopan tärkeimmistä ANOM-myyjistä. Poliisin käsityksen mukaan hän toimi Anom Enterprisen "edustajana" eli myi fyysisesti laitteita, toimitti niitä uusille asiakkaille ja antoi ensimmäisen tason teknistä tukea. Hän myi satoja puhelimia Suomeen, Baltian maihin ja muualle. Puhelinten hinta oli mallista riippuen 500–700 euroa ja lisenssi oli voimassa kuusi kuukautta. Puhelimet toimitettiin Suomeen DHL:n ja TNT:n kuriireilla.

Yhdysvaltain syyttäjänviraston mukaan Dmitrienko jakeli ANOM-laitteita ja käytti alustaa myös itse kokaiinin ja muiden huumausaineiden kauppaan. Hän muun muassa tarjosi ANOM-viesteissä "5 blocks of colombian coke" ja keskusteli 32 kokaiinierästä. Dmitrienko myönsi myyneensä ANOM-laitteita tietäen, että niitä käytettäisiin vähintään 50 kilogramman kokaiinierän salakuljettamiseen. Poliisin materiaalin mukaan AnomFi-käyttäjätunnuksella neuvottiin rahojen salakuljettamisessa turvatarkastusten läpi, järjestettiin väärennettyjä henkilöllisyysasiakirjoja ja maksettiin huumevarastojen vuokria.

### Pidätys ja luovutus

Dmitrienko pidätettiin Espanjassa kesäkuussa 2021 ANOM-operaation paljastuttua. Hän on kertonut ymmärtäneensä tilanteen, kun espanjalaiset poliisit soittivat hänelle tekosyynä, että hänen moottoripyöränsä olisi kaatunut: "Arvasin, että mua on tultu hakemaan." Pidätysmääräys tuli Yhdysvalloista, mikä yllätti Dmitrienkon.

Keskusrikospoliisi kuulusteli Dmitrienkoa ANOM- ja SkyECC-puhelimiin liittyen ja esitti 49 kysymystä. Dmitrienko vetosi lähes jokaiseen kysymykseen itsekriminointisuojaan. Helsingin poliisilaitos kuulusteli Dmitrienkoa uudelleen 4. syyskuuta 2025 todistajana epäillyn oikeuksin törkeään huumausainerikokseen liittyen. Dmitrienko vetosi jälleen itsekriminointisuojaan sekä ne bis in idem -periaatteeseen, koska hänet oli jo tuomittu Yhdysvalloissa samaan kokonaisuuteen liittyen.

Dmitrienko luovutettiin Yhdysvaltoihin, missä hän esiintyi ensimmäisen kerran San Diegon liittovaltion tuomioistuimessa. Dmitrienko oli yksi 17:stä ulkomaalaisesta, joita syytettiin San Diegossa vuonna 2021 järjestäytyneeseen rikollisuuteen liittyvästä salaliitosta (*racketeering conspiracy*) operaatio Trojan Shieldiin liittyen.

### Oikeudenkäynti

Dmitrienkon asianajaja Patrick Griffin vaati syytteiden hylkäämistä vedoten "törkeään viranomaistoimintaan" (*outrageous government conduct*). Griffinin mukaan RICO-syyte itsessään perustui FBI:n luomaan rikollisyritykseen, ja syytteiden hylkääminen olisi perusteltua, "kun hallitus suunnittelee ja johtaa rikollisyritystä alusta loppuun". Dmitrienko argumentoi, että ANOM "oli hallituksen keksintö".

Yhdysvaltain liittovaltion tuomari Janis Sammartino hylkäsi Dmitrienkon ja muiden vastaajien hakemukset todeten, ettei hallitus "ylittänyt hyväksyttävän ja törkeän toiminnan välistä rajaa".

### Syylliseksi tunnustaminen ja tuomio

Dmitrienko tunnusti 5. helmikuuta 2025 syyllisyytensä järjestäytyneeseen rikollisuuteen liittyvään salaliittoon (*racketeering conspiracy*, Yhdysvaltain liittovaltion laki 18 U.S.C. § 1962(d)). Hän oli viimeinen kahdeksasta luovutetusta vastaajasta, joka tunnusti syyllisyytensä. Tapauksen asianumero on 21cr1623-JLS.

Dmitrienkolle tarjottiin syytesopimusta (*plea deal*): tunnustamalla hän saisi 57 kuukauden vankeusrangaistuksen ja 100 dollarin sakon enintään 20 vuoden tuomion sijaan. Dmitrienko hyväksyi sopimuksen, koska 57 kuukautta vastasi hänen tutkintavankeudessa jo viettämäänsä aikaa.

Ensimmäisenä tapauksessa tuomittiin Osemah Elhassen, joka sai viiden vuoden ja kolmen kuukauden (63 kuukauden) vankeusrangaistuksen marraskuussa 2024.

### Vapautuminen ja karkotus

Dmitrienko vapautui vankilasta kesällä 2025. Yhdysvaltain maahanmuutto- ja tulliviranomainen (ICE) otti hänet kuitenkin kiinni välittömästi vankilan portilla ja siirsi karkotuskeskukseen. Kahden kuukauden jälkeen Dmitrienko kuljetettiin raudoissa Los Angelesin lentoasemalle ja lennätettiin Suomeen.

Helsinki-Vantaan lentoasemalla lentohenkilökunta pyysi Dmitrienkoa jäämään koneeseen muiden matkustajien poistumisen jälkeen olettaen viranomaisten tulevan häntä vastaan. Ketään ei kuitenkaan saapunut, ja lentokoneen kapteeni päästi hänet poistumaan.

## Lähteet